Elise Thorsnes

Elise Hove Thorsnes (født 14. august 1988 i Leikanger) er en norsk fotballspiller som spiller for Vålerenga.

Hun er den mestscorende spilleren på toppnivå i Norge, og har scoret over 200 mål i Toppserien. Hun har blitt toppscorer i Toppserien fire ganger. Først i 2006 (19 mål), deretter i 2011 (27 mål) og 2013 (19 mål), og senest i 2022 hvor hun hadde 15 mål etter grunnspillet og endte på totalt 19 mål etter sluttspillet.

Klubbkarriere 
Thorsnes begynte i flere idretter, inkludert friidrett, håndball, ski og fotball og rakk å bli juniornorgesmester i kulestøt før hun valgte å satse alt på fotballen. Hun spilte fotball i Syril Idrettslag, før hun etterhvert gikk til Kaupanger IL.

Arna-Bjørnar (2006–2008) 
Thorsnes debuterte i Toppserien for Arna-Bjørnar, 17 år gammel, 6. mai 2006 borte mot Trondheims-Ørn. I runden etter mot Klepp scoret hun sitt første mål i Toppserien, 13. mai 2006. Etter sitt første mål så hun seg ikke tilbake. Allerede i kampen etter mot Sandviken scoret hun fire mål. Arna-Bjørnar endte på 5. plass i serien, men for Thorsnes ble hennes første sesong på øverste nivå en kjempesuksess. Hun ble toppscorer i ligaen med 19 mål, tatt ut på årets lag, og kåret til årets unge spiller i Toppserien. Sesongen etter i 2007 ble ikke like målrik for Thorsnes som endte på seks mål. I 2008 tok målsnittet seg kraftig opp igjen og hun scoret 14 mål på 19 kamper i Toppserien.

Røa (2009–2012) 
I desember 2008 signerte hun for regjerende serie- og cupmester Røa. Det tok noe tid før Thorsnes fikk sitt første mål i Røa-drakt. Først i sin femte kamp, mot Klepp, åpnet hun målkontoen for sin nye klubb med to mål. Hun endte på 11 ligamål i 2009-sesongen, og var med å vinne både serie- og cupgull for første gang med Røa. I cupfinalen mot Team Strømmen scoret hun kampens eneste mål. 2010-sesongen endte med sølv i serien, og i cupfinalen ble Trondheims-Ørn utklasset med 7-0, og Thorsnes scoret to av målene. I 2011 tok hun sitt andre seriegull og ble suveren toppscorer i Toppserien med 27 mål. 2012-sesongen ble en nedtur med 4. plass i serien for Røa, Thorsnes endte på 11 ligamål den sesongen.

Stabæk (2013–2014) 
I desember 2012 signerte hun for Stabæk. I 2013-sesongen tok hun seriegull med klubben og ble toppscorer i serien for tredje gang.

Avaldsnes (2015–2017) 
Hun ble i desember 2014 hentet til hardtsatsende Avaldsnes av Tom Nordlie. 2015-sesongen endte med sølv i Toppserien. Hun fikk oppmerksomhet og ble utnevnt til ambassadør for organisasjonen ¨Jeg bryr meg¨, etter at hun ga sin sølvmedalje til Meryll Abrahamsen som hadde for få kamper til å få medalje. Også i 2016 tok Avaldsnes sølv i Toppserien. I 2017 tok hun rekorden som den mestscorende spilleren i kvinnenes toppdivisjon i Norge noensinne.

Canberra United (2017–2018) 
Etter å ha spilt i Norge hele karrieren ble det i oktober 2017 kjent at hun var klar for et tre måneders opphold i den australske klubben Canberra United. De var regjerende seriemester i "W-League".

Utah Royals (2018) 
I 2018 gikk hun til den nystartede klubben Utah Royals FC i Salt Lake City i USA. Thorsnes fikk ni kamper for klubben, de fleste som innbytter. Hun dro hjem etter å ha slitt med en lårskade.

LSK Kvinner (2019) 
I november 2018 vendte hun hjem til Norge og hadde signert en ettårskontrakt med LSK Kvinner. Der var hun med å vinne både Toppserien og NM i 2019. LSK ble dermed den tredje klubben hun vant Toppserien med, og den fjerde hun vant NM med.

Canberra United (2019–2020) 
Etter 2019-sesongen i LSK Kvinner vendte Thorsnes tilbake til Canberra United i Australia. Hun signerte i utgangspunktet en 2,5 måneders kontrakt, men i januar 2020 ble den forlenget til å gjelde ut den australske sesongen.

Avaldsnes (2020) 
1. nyttårsdag i 2020 ble det kjent at Thorsnes kommer tilbake til Avaldsnes etter at sesongen i Australia er ferdig. 26. august 2020 passerte hun Sigurd Rushfeldt som den mestscorende spilleren på toppnivå i norsk fotball. Rushfeldt hadde rekorden på 172 mål, men etter å ha scoret to mål mot Klepp var Thorsnes oppe i 174 mål. Hun ble toppscorer i Avaldsnes med åtte mål i en sesong som endte med bronse i Toppserien 2020.

Vålerenga (2021–) 
18. desember 2020 signerte hun en toårskontrakt med regjerende seriemester Vålerenga. 2021 ble ikke helt som verken Vålerenga eller hun hadde håpet på. Sesongen ble for Thorsnes delvis ødelagt av skader, og laget endte på 4. plass i serien. Men sesongen ble avsluttet med seier i cupfinalen og Thorsnes tok dermed sitt sjette NM-gull med sin femte klubb. 2. oktober 2022 scoret hun to mål mot Rosenborg, og passerte med det 200 mål i Toppserien. Hun ble i 2022-sesongen toppscorer i Toppserien for fjerde gang.

I november 2022 signerte hun en ny toårskontrakt med Vålerenga.

Landslagskarriere 
Hun har landskamper for J17, J19, U20, U21, U23 og A-landslaget.

17 år gammel debuterte hun på det norske A-landslaget 10. mai 2006 mot Serbia og Montenegro. På dette tidspunktet hadde hun såvidt fått sin første kamp i Toppserien. Hun scoret sitt første A-landslagsmål mot Italia under Algarve Cup i 2008.

Thorsnes ble tatt ut i den norske troppen til OL i Beijing 2008. Hun spilte alle kampene for Norge under mesterskapet.

Hun har senere representert Norge i EM i Finland 2009, VM i Tyskland 2011, EM i Sverige 2013, VM i Canada 2015, EM i Nederland 2017 og VM i Frankrike 2019.

Totalt har hun representert Norge i ett OL, tre EM, og tre VM.

Tidvis har hun mot sin vilje blitt benyttet som venstreback på landslaget, til tross for at hun egentlig er spiss.

Meritter

Med Røa 

 Toppserien: 2009, 2011

 Norgesmesterskapet: 2009, 2010

Med Stabæk 

 Toppserien: 2013

 Norgesmesterskapet: 2013

Med Avaldsnes 

 Norgesmesterskapet: 2017

Med LSK Kvinner 

 Toppserien: 2019

 Norgesmesterskapet: 2019

Med Vålerenga 

 Norgesmesterskapet: 2021


Spillerstatistikk 
Statistikken er oppdatert 16. juni 2022

Referanser

Eksterne lenker 
 
 
 
  -Jeg liker å juble sammen med noen - dynamitegirls.no

Norske fotballspillere
Norske damelandslagsspillere i fotball
Norske fotballspillere i USA
Norske fotballspillere i Australia
Deltakere for Norge under Sommer-OL 2008
Fotballspillere under Sommer-OL 2008
Spillere under EM i fotball for kvinner 2009
Spillere i VM i fotball for kvinner 2011
Spillere under EM i fotball for kvinner 2013
Spillere i VM i fotball for kvinner 2015
Spillere i VM i fotball for kvinner 2019
Fotballspillere for Arna-Bjørnar Fotball
Fotballspillere for Røa Dynamite Girls
Fotballspillere for Kaupanger IL
Fotballspillere for Stabæk Fotball Kvinner
Fotballspillere for Avaldsnes
Fotballspillere for Vålerenga Fotball Damer
Best av de beste-deltakere
Norgesmestere i fotball